Կատարելապես անթույլատրելի է նաեւ, որ բանակում հակառակորդի գործողության հետեւանքով կամ խաղաղ պայմաններում զինվորների զոհվելու մասին տեղեկությունները դառնան աչքի համար սովորական, լրահոսի վերնագիր: Բանակում տեղի ունեցած յուրաքանչյուր միջադեպ պետք է մանրամասն եւ պրոֆեսիոնալ քննության առարկա դառնա, պետք է արվեն համապատասխան հետեւություններ, պետք է ձեռնարկվեն հետագա կանխարգելիչ միջոցներ, եւ հանրությունը պետք է բավարար չափով տեղեկացված լինի այս ամենի մասին: Հայաստանի յուրաքանչյուր քաղաքացի պետք է համոզված լինի, որ Հայաստանի Հանրապետությունը հնարավոր եւ նույնիսկ անհնար ամեն ինչ անում է յուրաքանչյուր զինվորի կյանքը, առողջությունն ու անվտանգությունը պահպանելու համար: Իսկ բանակի անձնակազմի հետ կապված հաջորդ կարեւոր խնդիրը հետեւյալն է. մենք պետք է լրջագույն միջոցներ ձեռնարկենք, որ յուրաքանչյուր ժամկետային զինծառայող բանակից քաղաքացիական կյանքի վերադառնա ավելի բարձր կրթական ցենզով, քան ունեցել է զորակոչվելիս: